Kamal Qureshi (SF), 2010-04-06:
Jeg vil gerne starte med at takke for debatten.
Det glæder mig meget, at der i hvert fald er en gennemgående forståelse af, at det er vigtigt, at vi tager den her debat, og at det er vigtigt, at vi kigger på, om lovtvungne indbetalinger til ATP bliver brugt til at investere i noget, som er i strid med internationale konventioner, og som er i strid med de etiske retningslinjer, som vi som nation gerne vil stå for, og med vores udenrigspolitik i Mellemøsten.
Det er korrekt, at det her forslag er blevet til, fordi der i Berlingske Tidende er blevet kigget på det her problem med ATP's investeringer, og bl.a. EU har påpeget, at der er et problem i, at pensionskasser investerer i strid med internationale retningslinjer.
Vi ved, at den israelske bosættelsespolitik gennemføres bl.a. gennem anlæg af veje, som kun må benyttes af biler med israelske nummerplader, etablering af en letbane i det besatte Østjerusalem, som forbinder bosættelserne rundt om Jerusalems centrum, og opførelsen af den såkaldte sikkerhedsbarriere, der er bygget på besat land, og som enkelte steder er placeret op til 20 km inde på Vestbredden.
Alle de her diskussioner har vi hørt til hudløshed.
Vi har også hørt den israelske menneskerettighedsorganisation Betselem kritisere, at op til 42 pct. af den besatte Vestbred bliver brugt til at huse israelske bosættelser, sådan at næsten en halv million israelske bosættere i dag bor på besat Vestbred.
Vi har også for ganske nylig oplevet debatten og konfrontationen imellem USA og Israel, hvor netop bosættelserne var et kerneproblem i forhold til en fredsløsning i Mellemøsten og muligheden for at kunne etablere en levedygtig tostatsløsning i Mellemøsten.
Derfor er det ret afgørende, at vi fra dansk side ikke bidrager til at fastlåse eller i bogstavelig forstand cementere den ulovlige besættelse, som Israel har af palæstinensisk jord, og at man ikke er med til at etablere nogle bosættelser, oven i købet med tvungne danske pensionsmidler, som kan være med til at blokere for den danske udenrigspolitiske bestræbelse på at nå frem til en varig løsning imellem israelerne og palæstinenserne.
Vi ved også, at den fjerde Genèvekonventions artikel 49 forbyder besættelsesmagter at overflytte dele af en befolkning til besat område.
Konventionens artikel 146 fremhæver endvidere, at alle underskrivende nationer, herunder Danmark, er forpligtet til at forebygge krænkelser af konventioner.
Det vil sige, at vi ikke alene er forpligtet til ikke at overtræde, men vi har også pligt til at forebygge, at konventionerne bliver brudt, fordi vi har underskrevet Genèvekonventionen.
Derfor kan man sige, at det her forslag er et forsøg på at få dansk udenrigspolitik og dansk indenrigspolitik til at hænge sammen.
Der har også været en diskussion om, hvorfor ATP har en særlig karakter.
Indbetaling til ATP er fastsat ved lov og hører under Beskæftigelsesministeriet.
Det gør alle andre pensionsselskaber ikke.
Det er sådan set i grove træk årsagen til, at sagen er taget op.
Men jeg vil runde af med at takke for de generelt set positive tilkendegivelser hele vejen rundt om, at det er en nødvendig debat, vi har taget op, og så vil vi alle sammen kigge på, hvad der sker.
Vi fra SF's side vil i hvert fald også følge nøje med i, hvad ATP kommer med i deres egen undersøgelse og deres oplæg til, hvad de vil gøre for at sikre, at deres investeringer ikke er i strid med internationale konventioner.